সাতপাকে বাঁধা পড়তে চলেছেন রণজয়-শ্যামৌপ্তি

কলকাতা: নতুন বছর পড়তেই টলিউডে বিয়ের সানাই। অনস্ক্রিন জুটি এবার বাস্তবে! ফেব্রুয়ারি মাসেই সাতপাকে বাঁধা পড়তে চলেছেন টেলিভিশনের জনপ্রিয় জুটি রণজয় বিষ্ণু (Ranojoy Bishnu) ও শ্যামৌপ্তি মুদলি (Shyamoupti Mudly)। যদিও এই বিষয়ে কখনও মুখ খোলেননি তাঁরা। চলতি বছর ফেব্রুয়ারিতেই সাতপাকে বাঁধা পড়তে চলেছেন রণজয় ও শ্যামৌপ্তি।

‘গুড্ডি’-তে একসঙ্গে কাজ করেছিলেন রণজয় ও শ্যামৌপ্তি। তখন থেকেই তাঁদের দারুণ রসায়ন। গত কয়েক মাস ধরেই এই তারকা জুটির সম্পর্ক নিয়ে অনুরাগীদের মধ্যে কৌতূহলের শেষ ছিল না। ইন্ডাস্ট্রির বিভিন্ন অনুষ্ঠান, বন্ধুদের জন্মদিনের পার্টি কিংবা আড্ডা—প্রায় সর্বত্রই একসঙ্গে দেখা গিয়েছে রণজয়-শ্যামৌপ্তিকে। যদিও এতদিন পর্যন্ত নিজেদের সম্পর্ককে ‘বন্ধুত্ব’ বলেই ব্যাখ্যা করেছিলেন তাঁরা, তবে এবার সেই বন্ধুত্ব যে জীবনের নতুন অধ্যায়ে পা রাখতে চলেছে, তা প্রায় নিশ্চিত। তাঁদের বয়সের পার্থক্য প্রায় চোদ্দো বছর। যা নিয়ে কম চর্চা হয়নি ইন্ডাস্ট্রির অন্দরে। তবে এ সবে কুছ পরোয়া নেহি তাঁদের। সূত্রের খবর, আগামী ১৫ ফেব্রুয়ারি, অর্থাৎ প্রেমদিবসেই চার হাত এক করতে চলেছেন এই তারকা যুগল। ঘনিষ্ঠ আত্মীয়স্বজন ও বন্ধুদের উপস্থিতিতেই বিয়ের অনুষ্ঠান সম্পন্ন হবে বলে জানা যাচ্ছে। যদিও বিয়ের ভেন্যু এখনও প্রকাশ্যে আসেনি।